Lykovec jedovatý

Lykovec jedovatý (staršie: lykovec obyčajný; ľudovo: božie drievko, divoké korenie, divý piepor, vlčie korenie, vlčí piepor, vlčie lyko, psie lyko, lyko, namiesto slova lyko môžu byť vždy varianty: leko, liko, ligo; lat. Daphne mezereum) je jedovatý ker z čeľade vrabcovníkovité.

Rastie vzácne a samostatne v tienistých a vlhkých lesoch vo väčšine Európy, okrem najsevernejších oblastí, a v západnej Ázii. Je to opadavý ker výšky do 2 metrov (väčšinou 1 m). Má dlhé kopijovité listy. Kvety kvitnú skoro na jar a vytvárajú súkvetia pozdĺž vetvičiek, sú ružové, ružovočervené a veľmi voňavé. Vdychovanie vône môže spôsobiť bolesti hlavy a závrať.

Celá rastlina je prudko jedovatá, obsahuje alkaloidy mezereín a dafnín. Plody sú červené kôstkovice. Pre dospelého je smrteľná dávka asi 9 – 12 plodov. Pre vtáky, ktoré sa plodmi živia (drozdovité) nie sú jedovaté a pomáhajú rastlinu rozširovať.

V liečiteľstve sa využívala lykovcová kôra proti kožným vyrážkam, reumatizmu a pri obrnách.

Referencie

Iné projekty 

Vrabcovníkovité
Jedovaté rastliny
Rastliny s ružovými kvetmi
Liečivé rastliny